Kajawi ingkang sampun kasêbut ing nginggil, pêlikan taksih anggadhahi watêk sanèsipun, ingkang kenging kangge titikan mênggah bedaning dhasaripun, inggih punika ingkang tumrap ing panggônda, ing pangraosing ilat tuwin pangraosing badan, pêlikan ingkang kathah botên anggadhahi watêk ingkang kenging kasaksèkakên sarana panggônda, bilih wontên, sampun tamtu wontên makatên punika pamoring pêlikan warni kalih utawi langkung, botên maligi awujud jasad satunggal, ing kawruh pêlikan dipun wastani jasad lômba awisan (arsênicum = warangan) kalihan walirang bilih dipun gosok utawi dipun bêntèri angwontênakên ambêt botên eca, inggih punika jalaran saking kumpul pisahing cêcamboran.